“สวนผักโอ้กะจู๋” ถือว่าเป็นอีกหนึ่งร้านดังห้ามพลาดเวลามาเที่ยวเชียงใหม่ไปเสียแล้ว สำหรับร้านอาหารชื่อแปลกแหวกแนว ของสามหนุ่มคนรุ่นใหม่อย่าง “อู๋ , โจ้ และ ต้อง” ที่มีแรงบันดาลใจของจุดเริ่มต้นเล็ก ๆ นี้มาจากโครงการหลวง ของ "พระบาทสมเด็จพระเจ้าอยู่หัว ภูมิพลอดุลยเดช" พ่อหลวงของพวกเราปวงชนชาวไทยนั่นเอง

สำหรับคนที่ยังไม่เคยไปนะครับ เราเริ่มต้นกันง่าย ๆ จากแยกโรงบาลเทพปัญญาขับตรงไปเรื่อย ๆ ทางแม่โจ้ ผ่านแยกรวมโชคมาจนถึงสี่แยกวงแหวนรอบนอก หรือที่หลายคนเรียกว่าแยกลิขิตชีวันนั่นแหละครับ จากนั้นให้เลี้ยวขวาแล้วตรงมาอีกประมาณ 1.4 กิโลเมตร ก็จะเห็นร้านอยู่ทางซ้ายมือเลย

“โจ้” หนึ่งในหัวเรือใหญ่ของร้าน ได้นั่งเล่าให้เราฟังถึงจุดเริ่มต้นของสวนผักโอ้กะจู๋ด้วยแววตาที่เปี่ยมไปด้วยพลังว่า .. “ทุกสิ่งทุกอย่างที่เริ่มต้นขึ้น ณ ที่นี้ ล้วนแต่ได้แรงบันดาลใจพระราชกรณียกิจต่าง ๆ ของ "พระบาทสมเด็จพระเจ้าอยู่หัว ภูมิพลอดุลยเดช" แทบทั้งสิ้น อาทิ เศรษฐกิจพอเพียง โครงการแก้มลิง เป็นต้น"

ดังนั้นในทุกปีที่นี่ จึงมีการจัดนิทรรศการเกี่ยวกับ “พระราชกรณียกิจต่าง ๆ ของร.๙” ขึ้นในสวนผักแห่งนี้ อย่างในปีนี้ก็มีคอนเซปต์ว่า “เรื่องของพ่อ ในบ้านของเรา” โดยเน้นในเรื่องของพระราชประวัติ และ พระราชกรณียกิจ ของพระองค์ท่านที่ทางร้านได้น้อมรับมา แล้วนำไปปรับใช้ ร่วมถึง โครงการอื่น ๆ ของท่าน เพื่อให้ทุกคนที่สนใจได้เดินชม ศึกษาหาความรู้เพื่อนำไปปรับใช้ในชีวิตประจำวัน เหมือนกับที่ร้านโอ้กะจู๋ได้ทำนั่นเอง

หลังจากที่เดินชมงานกันจนเหนื่อย ผมว่าตอนนี้ก็ได้เวลาเติมพลังกันแล้วครับ โดยในวันนี้ผมจะแนะนำให้เพื่อน ๆ ทุกคนได้รู้จักกับเมนูใหม่ ๆ ของทางร้านนอกจาก “ซี่โครงหมูสะพานโค้ง” หรือ “สลัดผลไม้รวม” ที่ทุกคนต่างก็รู้จักกันเป็นอย่างดีอยู่แล้วบ้างนะครับ เริ่มต้นกันด้วยเมนู สลัดน้ำพริกหนุ่ม (140 บาท) จานนี้ผมยกให้เป็นสลัดที่ดึงรสชาติ ความเป็นเชียงใหม่ออกมาได้แบบชัดเจนที่สุดเลย เพราะที่ร้านได้ใช้ผักออร์แกนิกสดจากสวน คลุกเคล้าเข้ากับน้ำพริกหนุ่มสูตรเฉพาะของโอ้กะจู๋ เสิร์ฟพร้อมแคบหมู พาร์เมซานชีส และ ไข่ออนเซน จนได้สลัดผักออร์แกนิกรสชาติเผ็ดร้อนหอมนวล ๆ ชวนน้ำลายไหล

ข้าวยำและควินัว (150 บาท) อีกหนึ่งเมนูที่น่าลิ้มลอง ข้าวยำตำรับเมืองใต้ที่นำเอาข้าว 3 ชนิดอย่าง ข้าวมันปู ข้าวกล้อง ข้าวไรซ์เบอร์รี มาราดด้วยน้ำยำปักษ์ใต้แท้ ๆ แล้วเพิ่มความหอมด้วยปลาป่น มะพร้าวเผา ไข่ออนเซ็น เสิร์ฟให้ทานคู่กับผักออร์แกนิกสด ๆ และ สมุนไพรต่าง ๆ ทั้ง ตะไคร้ ใบมะกรูด ถั่วฝักยาว ฟักทองญี่ปุ่น รวมถึง “ควินัว” ที่เป็นธัญพืชมากคุณค่าด้วยเช่นกัน

ปอเปี๊ยะปูโรลล์ (130 บาท) เมนูกึ่งทานเล่นที่เต็มไปด้วยคุณภาพ แค่ตักเข้าปากก็จะรู้ทันทีว่า ผสมผสานเข้ากัน กลมกล่อม หอมมันเฉพาะได้อย่างลงตัวสุด ๆ 

สลัดแซลมอนย่าง (225 บาท) แซลมอนชิ้นโตที่ย่างจนได้ เสิร์ฟให้ทานพร้อมสลัดผักออร์แกนิกแบบจุดเต็มชุดใหญ่ และเครื่องเคียงอย่างเห็ดออรินจิ เห็ดชิตาเกะ ผัดน้ำมันมะกอก และ มันฝรั่งบด ถ้ากินหมดแล้วก็ลองสั่งเครื่องดื่มอย่าง สตรอว์เบอร์รี บีทเชอร์เบ็ท (95 บาท) แก้วนี้มาลองดื่มดูด้วยนะครับ รับรองว่าจะรู้สึกสดใสซาบซ่า ตาเป็นประกายเลย 

สลัดอกไก่ใบไทม์ (195 บาท) เมนูสำหรับคนกลัวอ้วน ที่สามารถกินได้แบบเต็มที่ เพราะใช้อกไก่มีไขมันต่ำ หมักด้วยสูตรลับเฉพาะของ “พี่ต้อง หนึ่งในหุ้นส่วนร้าน เพื่อนรักโอ้กะจู๋” กริลล์จนสุกพอดีส่งกลิ่นหอมของใบไทม์ที่ปราศจากการใช้เนย และ น้ำมัน เสิร์ฟให้ทานพร้อมผัก ผลไม้ และธัญพืชต่าง ๆ ให้กินกันอย่างจุใจ ไม่ว่าจะเป็น อโวคาโด มะเขือเทศ ฟักทองญี่ปุ่น มะกอก นอกจากนี้แล้วเครื่องดื่ม น้ำผลไม้สกัดเย็น (135 บาท) ทั้ง 8 สูตรของทางร้านก็ยังช่วงส่งเสริมสุขภาพ และไร้ไขมันได้ดีเหมือนกันด้วยนะ 

พอร์คชอป เฟรนช์คัท (285 บาท) พอร์คชอปชิ้นโต เนื้อนุ่ม เสิร์ฟให้ทานพร้อมกับซอสสูตรพิเศษ ที่มีทั้งความหวานของมะเขือเทศ ความเผ็ดของพริกปาปริก้า และความหอมนุ่มของชีส ผสานรสชาติเข้าด้วยกันแบบลงตัวสุด ๆ แถมยังได้สุขภาพดีจากสลัดผักออร์แกนิกกองใหญ่ที่เสิร์ฟมาด้วย

สลัดเมี่ยงปลาทูหมี่ข้าวกล้อง (155 บาท) เมนูเอาใจคนรักสุขภาพ เพราะในจานนั้นเต็มไปด้วยสมุนไพรนานาชนิด และผักออร์แกนิกมากมาย ที่ทั้งสด และกรอบ จากสวนผักโอ้กะจู๋ ที่จัดเรียงมาอย่างสวยงามเพื่อให้ทานกับปลาทูเนื้อแน่น และหมี่ข้าวกล้องหอมนุ่ม

นับว่าเป็นอีกร้านหนึ่งที่มีจุดเริ่มต้นจากคำสอนที่เรียบง่าย และสามารถต่อยอดมาได้อย่างสวยงามจนถึงทุกวันนี้เลยครับ สำหรับ “สวนผักโอ้กะจู๋” ร้านอาหารแบบอย่างที่เดินตามรอยเท้าของพ่อหลวง อันเป็นที่รักของคนไทยทุกคน
